Ńdɔ Yosafat, mɔ́n wōē, á ngādzóe á məyian móé, ńdɔ a ngáyə́m á kpím ai edzóe á mís mə́ Ísraɛ̂l. 2Ńdɔ a ngátə́le miǹkundǎ bəzimbi á miǹgungúl bətísɔn bə́sə̄ yā Yúda, a mǎn fə tə́lē bə̄ngɔ́mɔna á ńnam Yúda, ai á bə̄tísɔ̌n yā Asa, ésīá wōē, á ngāfadi Êfraím. 3Ǹtondôbə a ngábə́ ai Yosafat, amú á ngāwulu á mə̄zēn mə́ ósú mə́ Dávid, a ndzí kig dzə́ŋ Bə̄baal. 4Hədá a ngádzə́ŋ fɔ́ɔ́ və Ǹtondôbə, Zambá ésīá wōē, ǎ wulugu á mə̄béndé, təge bɔ anə́ Ísraɛ̂l. 5Ńdɔ Ǹtondôbə a ngáwóne edzóe áyɔŋ á mɔ́ móé ákyāí yə nâ Yúda ásə ǎ zaa və́ Yosafat bifái, nyé a ḿbə̄lə hḿ abuí ákúmá ai abuí dúmá[ 38 ]. 6Ǹnə́m wóé ó nganáŋ hə ńnáŋán á ńtoŋán məzěn mə́ Ńtondôbə, a mǎn vǎ bīkónóŋ ai mim̀fúbán məndíé á Yúda. 7Á ḿbú lálā yā édzōē dzíé, ńdɔ a ngálóm bitɔŋ míńtómbā bíé: Ben Haíl, Ovadya, Zakarya, Netanel ai Mikayahu nə́ bə́ kə yə́gələ̌ miǹnǎm yā Yúda. 8Bə́levíta bə́ ngákə ai bɔ́: Shemayahu, Netanyahu, Zevadyahu, Asahel, Shemiramoth, Yehonatân, Adonyahu, Toviyahu, ai Tov Adonyahu, ai bə́lēvíta bá, bəfada Elishama bân Yehoram. 9Bə́ ngáyə́gələ á Yúda, bə́ bə̄lə́ kálada Mvéndé Ǹtondôbə; bə́ kə́lə bâkálan á bə̄tísɔ̌n yā Yúda, bə́ yə́gələ ayɔŋ. 10Wɔ̌ŋ Ńtondôbə ó yāmán á fɔ́ɔ́ á bīdzóē bísə̄ yā ngɔ́dɔ́ Yúda, ńdɔ̄ bə́ ngátɔbɔ təge bɔ̌ bītá ai Yosafat. 11Á Fīlísta bə́ zaa ai Yosafat bifái, ai mɔní ai tóya, tɔ Arâb bɔ̂ bə́ zǎ fə ai nyé bə̄yóm míńtómbá bakúda zamgbál ai miǹtɛd zamgbál, bitud bíkə́lá bakúda zamgbál ai miǹtɛd zamgbál. 12Yosafat ǎ ngabuguban eyə́gan, ǎ ngalóŋ miǹgungúl bə́tísɔn ai məndá mə́ ákúmá á Yúda.